અમરેલીના કાશ્‍મીરા ચોક નજીક જૈન મહાજન વાડી સામે ભરબજારમાં દુકાન ધરાવતાં એક રઘુવંશી વેપારીને ગુરૂવારે સાંજે અગાઉનાં મનદુઃખનાં કારણે નામચીન શખ્‍સે છરી જેવા હથિયાર વડે આડેધડ ઘા મારી હુમલો કરી ઈજાગ્રસ્‍ત કરી દેતાં ઘવાયેલ વેપારીને દવાખાને ખસેડાતા શહેરનાં વેપારી અગ્રણીઓ પણ દવાખાને ધસી ગયા હતા. બનાવ અંગે સિટી પી.આઈ. દેસાઈ તથા સ્‍ટાફ ફરિયાદ લેવા દવાખાને દોડી ગયા હતા. અમરેલીમાં ભર બજારમાં જૈન મહાજન વાડી સામે આવેલ જલારામ નોવેલ્‍ટી નામની દુકાન ધરાવતાં હર્ષદભાઈ શાંતિલાલ કારીયા નામનાં ૬ર વર્ષિય વેપારી ગુરૂવાર સાંજના સમયે પોતાની દુકાને હતા ત્‍યારે અમરેલીનાં નામચીન શખ્સ ભરત હુદડ નામનાં શખ્‍સે અગાઉનાં મનદુઃખમાં થયેલ ખર્ચની રકમ, માંગતા આ વેપારીએ પૈસા આપવાની ના પાડી હતી. આથી આ નામચીન શખ્‍સે ધારદાર છરી જેવા હથિયારથી આડેધડ ઘા કરી જીવલેણ હુમલો કરી દેતાં આ વેપારી ગંભીર રીતે ઘાયલ થતાં નીચે પડી ગયા હતા. આ અંગે શહેરનાં વેપારી અગ્રણીઓને જાણ થતાં તેમને અત્રેના સરકારી દવાખાને ખસેડવામાં આવેલ હતા. અને વેપારી આલમમાં આ બનાવને લઈ ઘેરા પ્રત્‍યાઘાત પડતા સીટી પોલીસે વેપારીની ફરિયાદ નોંધી આગળની કાર્યવાહી હાથ ધરી છે. છેલ્લા કેટલાક સમયથી શહેરમાં લુખ્ખાગીરીની ફરિયાદો વધી ગઈ છે અને વેપારી પર ખૂની હુમલો થયો છે ત્યારે વેપારીઓએ લુખ્ખાગીરી આચરી, ગમે તેમ હિંસા કરતા રહેતા તત્ત્વો સામે કાર્યવાહી કરવા માગણી કરી છે.